Bɔ Ni Wɔɔfee Wɔhi Shi Kɛya Naanɔ | Biblia Mli Sane\nANI obaanyɛ otsɔɔ wolo ni gbekɛ yoo fioo lɛ kɛ enanemɛi lɛ kaneɔ lɛ? Hɛɛ, wolo ni okaneɔ nɛɛ nɔŋŋ eko—Mi-Wolo ni Gbaa Biblia Mli Saji. Ni amɛmiikane sane ni okaneɔ lɛ nɔŋŋ—“Bɔ ni Wɔɔfee Wɔhi Shi Kɛya Naanɔ.”\nEhe miihia ni wɔshihilɛ kɛ nibii ni wɔkaseɔ lɛ hu akpã gbee. Ani okaiɔ Yuda Iskariot? Efata mɛi 12 ni Yesu hala koni amɛfee ebɔfoi lɛ ahe. Yuda yɛ Yehowa kɛ Yesu he nilee babaoo. Shi mɛni ba enɔ? Yɛ be fioo sɛɛ lɛ, ebafee hiɛjoolɔ, ni etsɔɔ Yesu sɛɛ gbɛ eha ehenyɛlɔi lɛ, ni aha lɛ jwiɛtɛi kukuji 30. No hewɔ lɛ Yuda naŋ naanɔ wala.\nShi gbɔmɛi kpakpai babaoo yɛ ni amɛsɔmɔ Yehowa yɛ anɔkwayeli mli. Wɔmiisumɔ ni wɔtamɔ amɛ, aloo jeee nakai? Gbekɛ nuu Samuel ji nɔkwɛmɔ nɔ kpakpa ni wɔbaasumɔ ni wɔkase lɛ. Kaimɔ akɛ, taakɛ wɔna yɛ Sane ni ji 55 lɛ mli lɛ, beni ebɔi Yehowa sɔɔmɔ yɛ esɔlemɔwe lɛ, no mli lɛ eye afii ejwɛ loo afii enumɔ pɛ. No hewɔ lɛ, bɔ fɛɛ bɔ ni odako kwraa ha lɛ, ojeee mɔ ni odako ni onyɛŋ Yehowa osɔmɔ.\nEji anɔkwale akɛ, mɔ ni wɔ fɛɛ wɔtaoɔ wɔnyiɛ esɛɛ ji Yesu Kristo. Beni eji gbekɛ nuu fioo po lɛ, taakɛ atsɔɔ yɛ lɛ Sane ni ji 87 lɛ mli lɛ, no mli lɛ eyaa sɔlemɔwe lɛ ni ekɛ mɛi krokomɛi yawieɔ eŋwɛi Tsɛ lɛ he. Nyɛhaa wɔnyiɛa enɔkwɛmɔ nɔ lɛ sɛɛ. Nyɛhaa wɔgbaa wɔ-Nyɔŋmɔ ni he yɔɔ naakpɛɛ, Yehowa, kɛ e-Bi, Yesu Kristo he sane wɔtsɔa mɛi babaoo bɔ ni wɔɔnyɛ. Kɛ wɔfee enɛ lɛ, no lɛ wɔbaanyɛ wɔhi shi kɛya naanɔ yɛ Nyɔŋmɔ paradeiso hee lɛ mli yɛ shikpɔŋ nɛɛ nɔ.\nKɛmaje Mɔ Ko Kɛmaje Mɔ Ko Bɔ Ni Wɔɔfee Wɔhi Shi Kɛya Naanɔ\nmy sane 116